
	Data
	Pateikiamos informacijos apibendrinimas
	Informacijos šaltinis
	Pastabos

	Lietuvos eksportuotojams aktuali informacija

	2026 07 08
	Prancūzijos banko duomenimis, šalies einamosios sąskaitos balansas 2025 m. išliko neigiamas ir sudarė –11,6 mlrd. eurų, ( –9,3 mlrd. eurų 2024m.). 
Nors mažesnės energijos importo išlaidos ir sėkmingi aviacijos pramonės eksporto rezultatai turėjo teigiamos įtakos, bendrą situaciją blogino augantis prekių prekybos deficitas (neįskaitant energijos produktų). 
Tradiciškai stiprūs šalies žemės ūkio ir maisto pramonės sektoriai šį kartą neprisidėjo prie eksporto rezultatų gerinimo. Tam įtakos turėjo prastesnis grūdinių kultūrų derlius ir kakavos bei kavos importo kainos, o taip pat blogėjantis gamintojų konkurencingumas dėl kainų trečiosiose šalyse, ypač maisto pramonės sektoriuje.Konkurencingumą tarptautinėse rinkose šiuo metu iš esmės palaiko tik keli sektoriai, ypač aviacijos ir prabangos prekių pramonė.
Teigiamą indėlį prekybai ir toliau garantuoja paslaugų, ypač turismo, eksportas. Turizmo pajamos išlieka aukštos dėl didelio užsienio turistų srauto ir augančių jų išlaidų Prancūzijoje. Prancūzijos bankas prognozuoja nežymų einamosios sąskaitos balanso blogėjimą 2026 m., o papildomą riziką kelia išliekantis neapibrėžtumas dėl padėties Artimuosiuose Rytuose ir jos poveikio pasaulio ekonomikai bei energijos kainoms.
	Commerce extérieur : ces nouveaux chiffres qui douchent les espoirs tricolores - Les Echos

	Prancūzijos užsienio prekybos rodikliai atskleidžia išliekančias konkurencingumo problemas


	2026 07 09
	2026 m. liepos 9 d. Vyriausybė paskelbė papildomą 30 mln. eurų paramą ūkininkams, siekdama paskatinti juos laiku įsigyti trąšas ir užtikrinti būsimą sėjos sezoną. Nacionalinis finansavimas papildys Europos Komisijos skirtus 107 mln. eurų, todėl bendras paramos ūkininkams paketas sieks 145 mln. eurų.
Vyriausybė pabrėžė ilgalaikį tikslą stiprinti šalies apsirūpinimą trąšomis: iki 50 proc. sumažinti mineralinių azotinių trąšų vartojimą ir 50 proc. padidinti jų gamybą Prancūzijoje. Šiam tikslui numatyta 2 mlrd. eurų investicijų programa, iš kurių 650 mln. eurų sudarys valstybės parama. Planuojama skatinti ankštinių augalų auginimą ir organinių trąšų naudojimą.
	« Une situation d'extrême urgence » : le gouvernement promet 38 millions d'euros pour aider les agriculteurs à acheter leurs engrais - Les Echos

	Prancūzija skiria papildomą paramą ūkininkams dėl išaugusių trąšų kainų



	2026-07-13
	Europos gynybos dirbtinio intelekto startuolis „Helsing“ pritraukė 1,8 mlrd. JAV dolerių investicijų ir dabar yra vertinamas 18 mlrd. JAV dolerių. Tai viena didžiausių investicijų į Europos startuolį, atspindinti sparčiai augantį susidomėjimą dirbtinio intelekto taikymu gynybos srityje, ypač po Rusijos invazijos į Ukrainą.
2021 m. Miunchene įkurta bendrovė, turinti biurus Paryžiuje ir Londone, siekia tapti pagrindine Europos gynybos DI lydere. Nors finansavime dalyvavo ir JAV investuotojai, įmonė pabrėžia išlaikanti europietišką tapatybę ir orientaciją į Europos gynybos technologijų stiprinimą.
	Mégalevée de fonds pour Helsing, start-up européenne d’IA de défense, valorisée 18 milliards de dollars désormais
	Investicijos į gynybos inovacijas

	2026-07-23
	Prancūzijos vartotojų asociacija „Familles Rurales“ praneša, kad per metus daržovių kainos smarkiai išaugo: cukinijos pabrango 32 %, šakeliniai pomidorai – 31 %, o šparaginės pupelės – 24 %. Pagrindinės priežastys – dažnėjantys nepalankūs orai tiek Prancūzijoje, tiek pagrindinėse tiekėjose (Ispanijoje ir Portugalijoje), taip pat ilgalaikė infliacija.
Vaisių kainos iš esmės išliko stabilios arba šiek tiek sumažėjo, tačiau sveikas maistas daugeliui vis dar sunkiai įperkamas. Asociacija įspėja, kad vaisių ir daržovių brangimas tampa ilgalaike tendencija, ir ragina valdžią imtis priemonių, kad sveiki produktai būtų prieinamesni gyventojams.
	Le prix des courgettes, tomates, haricots en hausse de 30% : «les difficultés d’accès aux fruits et légumes relèvent d’une tendance durable» – Libération
	Daržovių kainų augimas

	2026-07-30
	Naujoji „Sanofi“ generalinė direktorė Belén Garijo, vadovaujanti bendrovei mažiau nei tris mėnesius, neketina keisti pagrindinių įmonės strateginių krypčių – dėmesys ir toliau bus skiriamas imunologijai, retoms ligoms ir vakcinoms. Tačiau ji siekia iš esmės pakeisti darbo metodus, kad būtų įveikta bendrovę kamuojanti inovacijų krizė.
Nuo darbo pradžios gegužės mėnesį Garijo lankėsi „Sanofi“ padaliniuose Prancūzijoje, JAV ir Kinijoje, susitiko su darbuotojais bei investuotojais, siekdama geriau suprasti įmonės stipriąsias puses, iššūkius ir tobulintinas sritis. Pasak jos, diagnozavimo etapas jau baigtas, o dabar pagrindinis tikslas – sustiprinti mokslinių tyrimų ir plėtros (R&D) veiklą bei užtikrinti didesnę discipliną ir efektyvumą visoje organizacijoje.
	Chez Sanofi, la nouvelle patronne garde le cap sur l’immunologie et les vaccins, mais revoit en profondeur la méthode
	Sanofi įmonės pokyčiai

	2026-07-31
	Po sudėtingų praėjusių metų „Renault“ ir „Stellantis“ pirmąjį 2026 m. pusmetį vėl dirbo pelningai. „Renault“ pajamas padidino 9,4 % iki 30,3 mlrd. eurų ir uždirbo 705 mln. eurų grynojo pelno, daugiausia dėl sparčiai augančių elektromobilių pardavimų. Tuo metu „Stellantis“ pajamas padidino 10 %, o grynasis pelnas siekė 670 mln. eurų.
Abiejų automobilių gamintojų rezultatai rodo atsigavimą po nuostolingo laikotarpio, o „Stellantis“ taip pat fiksavo augančius automobilių pardavimus.
	Après une année dans le rouge, Renault et Stellantis renouent avec les bénéfices – Libération
	Automobilių pramonės atsigavimas

	Investicijoms pritraukti į Lietuvą aktuali informacija

	2027 07 03
	Tyrimų instituto „Rexecode“ duomenimis, 2026 m. I ketvirtį vidutinės darbo sąnaudos Prancūzijos rinkos sektoriuose siekė 45,6 euro už valandą (2025 m. – 44,7 euro), t. y. 5,9 euro viršijo euro zonos vidurkį. Apdirbamojoje pramonėje darbo sąnaudos padidėjo nuo 47,1 euro iki 48,2 euro už valandą (Vokietijoje - 49,5 euro už valandą).
Darbo sąnaudų skirtumas tarp Prancūzijos ir Vokietijos sumažėjo dėl sulėtėjusio darbo užmokesčio augimo Vokietijoje ir padidėjusių socialinių įmokų Prancūzijoje. Ypač didelės darbo sąnaudos Prancūzijoje tenka vidutines ir didesnes pajamas gaunantiems darbuotojams, nes socialinių įmokų našta sparčiai didėja darbo užmokesčiui viršijus maždaug 1,5 minimalaus darbo užmokesčio (SMIC) ribą. O tai neigiamai veikia šalies konkurencingumą.
	Coût du travail : quand la France reperd une partie du terrain gagné sur l'Allemagne - Les Echos

	Prancūzijoje vėl didėja darbo sąnaudų atotrūkis nuo euro zonos vidurkio


	2026-07-27
	SNCF 2026 m. pirmąjį pusmetį uždirbo 1,2 mlrd. eurų grynojo pelno – tai geriausias pirmojo pusmečio rezultatas nuo tada, kai bendrovė 2020 m. tapo akcine bendrove. Gerus finansinius rezultatus lėmė nuolat augantis keleivių skaičius Prancūzijoje ir Europoje, todėl geležinkelių bendrovė pelningai dirba jau nuo 2022 metų.
Nepaisant stiprių karščio bangų, audrų ir žiemos šalčių, kurie SNCF kainavo apie 70 mln. eurų, bendrovė išlaikė tvirtus finansinius rodiklius. Ji ir toliau didina investicijas į geležinkelių infrastruktūrą bei paslaugų plėtrą, o auganti kelionių traukiniais paklausa leidžia tikėtis sėkmingų rezultatų ir ateityje.
	La SNCF réalise 1,2 milliard d’euros de bénéfices au premier semestre grâce aux voyageurs toujours plus nombreux – Libération
	SNCF generuoja pelną

	2026-07-27
	„Canal+“ pasirašė naują penkerių metų susitarimą su Prancūzijos kino industrijos atstovais ir įsipareigojo 2028–2032 m. investuoti 980 mln. eurų į Prancūzijos ir Europos kiną. Naujasis susitarimas yra palankesnis kino sektoriui nei iki šiol galiojęs.
Šis susitarimas žymi santykių pagerėjimą po įtempto laikotarpio, kai per Kanų kino festivalį kilo konfliktas tarp „Canal+“ vadovybės ir dalies kino bendruomenės. Nepaisant nesutarimų, abi pusės pasiekė susitarimą dėl ilgalaikio finansavimo, kuris turėtų sustiprinti Europos kino kūrimą ir plėtrą.
	Canal+ va investir 980 millions d’euros dans le cinéma français et européen entre 2028 et 2032
	Kino industrijos galimybės

	Lietuvos verslo plėtrai aktuali informacija

	2026-07-01
	Prancūzijos laivybos ir logistikos grupė CMA CGM, vadovaujama Rodolphe'o Saadé, toliau plečia savo veiklą Šiaurės Amerikoje. Bendrovė susitarė iš FedEx įsigyti jos tarptautinių logistikos paslaugų padalinį FedEx Supply Chain už 1,4 mlrd. JAV dolerių. Šis sandoris yra platesnio beveik 5 mlrd. JAV dolerių vertės susitarimo dalis, į kurį taip pat įeina ilgalaikės partnerystės oro ir jūrų krovinių gabenimo srityse. Sandorį planuojama užbaigti iki metų pabaigos, jei bus gauti visi reguliavimo institucijų leidimai.
Įsigijus „FedEx Supply Chain“, CEVA Logistics (CMA CGM logistikos padalinys) patrigubins savo logistikos veiklos mastą Šiaurės Amerikoje. Naujoji organizacija turės apie 20 000 darbuotojų ir valdys maždaug 150 sandėlių. Pagal susitarimą CMA CGM taps pagrindiniu (nors ne išimtiniu) „FedEx“ jūrų transporto partneriu, o abi bendrovės taip pat glaudžiai bendradarbiaus oro krovinių gabenimo srityje, siekdamos efektyviau išnaudoti savo transporto tinklus ir lėktuvų parkus. Vien šių ilgalaikių partnerystės susitarimų vertė siekia apie 3,5 mlrd. JAV dolerių per dešimt metų.
	CMA-CGM : Rodolphe Saadé s’étend en Amérique du Nord en rachetant une filiale de FedEx – Libération
	CMA-CGM įmonės plėtra

	2026 07 09
	Artimųjų Rytų konfliktui tęsiantis, jo poveikį vis labiau jaučia Prancūzijos mažosios ir vidutinės įmonės. Valstybinio investicijų banko „Bpifrance“ apklausos duomenimis, neigiamą konflikto poveikį nurodo 79 proc. įmonių vadovų, iš jų 41 proc. teigia, kad poveikis yra reikšmingas. Balandžio mėn. tokią nuomonę buvo išreiškę 62 proc. apklaustųjų, todėl verslo susirūpinimas per pastaruosius mėnesius pastebimai išaugo.
69 proc. įmonių pagrindine problema įvardija išaugusias naftos kainas, taip pat brangstančias žaliavas ir tiekimo grandinių sutrikimus. Silpna paklausa ir mažėjantis užsakymų skaičius toliau slopina įmonių aktyvumą – tik 38 proc. MVĮ planuoja investuoti 2026 m., o tai vienas žemiausių rodiklių nuo 2002 m. Bpifrance vertinimu, santykinį atsparumą išlaiko aeronautikos, gynybos ir elektronikos sektoriai, tačiau dauguma įmonių baiminasi, kad konfliktui užsitęsus iki 2027 m. jų finansinės galimybės absorbuoti naujus sukrėtimus reikšmingai sumažės.
	Guerre au Moyen-Orient : près de 80 % des TPE-PME désormais impactées en France - Les Echos

	Artimųjų Rytų konfliktas paveikė Prancūzijos mažąsias ir vidutines įmones


	2026 07 16
	Prancūzijos verslo informacijos ir kredito rizikos analizės bendrovės „Altares“ duomenimis, 2026 m. pirmąjį pusmetį bankroto procedūros pradėtos 37,7 tūkst. įmonių, t.y. apie 1,5 tūkst. daugiau nei tuo pačiu laikotarpiu pernai. 2025 m. šalyje užfiksuotas istorinis įmonių bankrotų skaičius – 69 957. Banque de France pažymi, kad toks įmonių bankrotų lygis nebuvo pasiektas nei per 2008 m. pasaulinę finansų krizę, nei per euro zonos skolų krizę 2010–2012 m.
Daugiausia bankrotų vyksta statybų ir prekybos sektoriuose, tačiau sparčiausiai jų daugėja verslo paslaugų bei žemės ūkio srityse. Banque de France vertinimu, dabartiniai bankrotų mastai jau nebegali būti aiškinami vien pandemijos laikotarpiu taikytų paramos priemonių pabaiga. Pagrindinėmis priežastimis laikomi pastarųjų metų ekonominiai sukrėtimai – karas Ukrainoje, konfliktas Artimuosiuose Rytuose, energijos ir žaliavų kainų augimas bei didėjantis ekonominis neapibrėžtumas. Darbo užmokesčio garantijų fondo duomenimis, per pirmąjį 2026 m. pusmetį pagalba suteikta beveik 158 tūkst. darbuotojų, t.y. 12 proc. daugiau nei prieš metus, o fondo išmokos padidėjo beveik penktadaliu. Tai rodo, kad augantis įmonių nemokumas vis labiau veikia užimtumą ir darbuotojų pajamas.
	Le nombre d’entreprises françaises en difficulté toujours à des niveaux record

	Įmonių bankrotų skaičius Prancūzijoje išlieka rekordinis

	2026 07 21
	Pagal Nacionalinio statistikos instituto (INSEE) duomenis, 2026 m. pirmąjį pusmetį Prancūzijoje buvo įsteigtos 643 034 naujos įmonės, t. y. 11 % daugiau nei tuo pačiu laikotarpiu 2025 m. Nors birželį naujų įmonių registracijų skaičius sumažėjo 2,2 %, bendra tendencija išlieka auganti. Sparčiausiai daugėjo mikroįmonių (+14 %), kurios sudarė apie 2/3 visų naujų verslų dėl paprastos registravimo ir veiklos tvarkos. Didėjo ir naujų bendrovių bei individualių įmonių skaičius.
Šis augimas padeda kompensuoti silpnėjančią darbo rinką, nes vis daugiau žmonių renkasi savarankišką veiklą. Vis dėlto vyriausybė nuo 2026 m. liepos sumažino socialinių įmokų lengvatas naujai įsteigtoms mikroįmonėms, todėl tikimasi, kad antrąjį metų pusmetį naujų verslų kūrimosi tempas sulėtės. Nors mikroverslų skaičius toliau auga, jų savininkų vidutinės pajamos išlieka nedidelės – apie 680 eurų per mėnesį, o trečdaliui jų ši veikla yra tik papildomas pajamų šaltinis.
	Les Français toujours plus nombreux à se lancer dans l'entrepreneuriat – Les Echos

	Prancūzijoje sparčiai daugėja naujų įmonių, tačiau mažinama parama gali pristabdyti šį augimą

	2026-07-25
	Prancūzija siekia tapti viena svarbiausių dirbtinio intelekto duomenų centrų (data centrų) vietų Europoje. Tyrimų bendrovės Rexecode vertinimu, iki 2035 m. investicijos į šį sektorių galėtų siekti apie 210 mlrd. eurų. Manoma, kad duomenų centrai yra būtina infrastruktūra šalies konkurencingumui ir technologiniam savarankiškumui stiprinti dirbtinio intelekto srityje.
Tačiau šią plėtrą lydi ir iššūkiai – vietos bendruomenės vis dažniau priešinasi naujų duomenų centrų statybai dėl didelio energijos suvartojimo ir palyginti nedidelio sukuriamų darbo vietų skaičiaus. Nepaisant to, Prancūzijos vyriausybė toliau skatina investicijas, siekdama išlaikyti šalį pasaulinėje dirbtinio intelekto lenktynių priešakyje.

	IA : la France tente de rester dans la course mondiale aux data centers
	Prancūzijos vyriausybė toliau skatina investicijas į DI

	2026-07-31
	Prancūzijoje trys startuoliai kuria naujos kartos gaisrų gesinimo orlaivius, siekdami atnaujinti senstančią vandens bombonešių flotilę. Vienas perspektyviausių projektų – „Positive Aviation“, kurios inžinieriai buvusį keleivinį ATR 72 lėktuvą pertvarko į modernų vandens bombonešį (FF72), pritaikytą kovai su vis dažnėjančiais dideliais miškų gaisrais.
Projektų autoriai pabrėžia, kad esami gaisrų gesinimo lėktuvai sensta, o didieji aviacijos gamintojai kol kas nesiima kurti naujų modelių. Nors šie startuolių projektai reikalauja labai didelių investicijų, jie gali tapti svarbiu sprendimu stiprinant Europos pajėgumus kovoti su klimato kaitos didinamais miškų gaisrais.

	Avions antifeu : trois start-up françaises en piste pour rajeunir la flotte – Libération
	Inovacijos gaisrams pažaboti

	Lietuvos turizmo sektoriui aktuali informacija

	2026 07 12
	Dėl išliekančios infliacijos, augančių kelionių išlaidų ir vis dažnesnių karščio bangų keičiasi Prancūzijos turizmo tendencijos. Nors daugiau kaip 60 proc. prancūzų planuoja vasaros atostogas, dauguma renkasi ekonomiškesnes keliones, trumpesnę jų trukmę ir arčiau namų esančias kryptis.
Auga paklausa vėsesniems Prancūzijos regionams (Normandijai, Lamanšo pakrantei, kalnų regionams), o turistai vis dažniau renkasi stovyklavietes, pigesnes apgyvendinimo formas ar apsistoja pas artimuosius. Kelionių organizatoriai pažymi, kad nors keliaujančiųjų skaičius išlieka stabilus, turistai atostogų metu linkę mažiau išleisti. Straipsnyje pabrėžiama, kad klimato kaita tampa vis svarbesniu veiksniu formuojant turizmo srautus ir keičia regionų konkurencingumą bei vartotojų elgseną.
	Entre canicule et inflation, les Français adaptent leurs vacances d’été
	Prancūzijos turizmo sektorius prisitaiko prie klimato kaitos ir infliacijos poveikio

	2026 07 21
	2026 m. birželį Paryžius sulaukė apie 3,8 mln. turistų. Turistų srautai, palyginti su tuo pačiu laikotarpiu 2025 m., išaugo apie 3 proc., o viešbučių užimtumas išliko stabilus (+0,1 proc.). Labiausiai augo turistų iš Ispanijos (+34,1 proc.), Portugalijos (+19,5 proc.), Lenkijos ir Meksikos (+15,7 proc.) srautai, sumažėjo atvykstančiųjų iš Jungtinės Karalystės (–19,1 proc.), Brazilijos, Indijos ir Vokietijos. 
Liepos pradžioje turizmo sektoriui neigiamos įtakos turėjo karščio banga – sumažėjo turistų nakvynių skaičius ir paskutinės minutės rezervacijos, tačiau bendros artimiausių mėnesių prognozės išlieka palankios. Rugpjūčio–spalio laikotarpiu tikimasi apie 3,2 mln. atvykstančių turistų, o spalio mėn. prognozuojamas didžiausias augimas (+5,8 proc.), kurį skatins tarptautiniai renginiai (CIGRE energetikos kongresas, privataus kapitalo forumas IPEM, statybų paroda BATIMAT, tarptautinė maisto pramonės paroda SIAL, Radiologijos kongresas, kt.) ir didėjantys turistų srautai iš JAV, Kinijos, Kanados, Meksikos ir Indijos.
	Le Baromètre Paris je t'aime - Juillet 2026 - InfoTravel.fr
	Paryžiaus turizmo sektorius išlaiko augimo tempą

	2026-07-30
	„Air France-KLM“ ir „Lufthansa“ pateikė galutinius pasiūlymus įsigyti reikšmingą mažumos akcijų paketą Portugalijos nacionalinėje oro bendrovėje TAP Air Portugal, kuri yra iš dalies privatizuojama. Portugalijos valstybė planuoja parduoti iki 49,9 % bendrovės akcijų, o galutinis sprendimas dėl pirkėjo turėtų būti priimtas rudenį.
Nors įsigyjamas akcijų paketas nėra kontrolinis, laimėtojas faktiškai perimtų TAP veiklos valdymą ir integruotų jos maršrutus į savo tinklą. TAP Air Portugal yra svarbi Europos oro bendrovė – jos metinės pajamos siekia apie 4 mlrd. eurų, ji valdo apie 100 lėktuvų, aptarnauja 85 kryptis, per metus skraidina 17 mln. keleivių ir turi apie 9 000 darbuotojų.
	Privatisation de TAP Air Portugal : Air France-KLM et Lufthansa ont déposé leurs offres concurrentes
	Siekiama dalinai privatizuoti TAP Air Portugal bendrovę

	Bendradarbiavimui MTEPI[footnoteRef:1] srityse aktuali informacija [1:  MTEPI - moksliniai tyrimai, eksperimentinė plėtra ir inovacijos] 


	2026 07 02
	Prancūzijos aukštoji inžinerijos mokykla École polytechnique paskelbė steigianti Bernard Arnault matematikos ir fundamentinių mokslų institutą, kuriam LVMH grupės vadovas Bernard Arnault skiria 50 mln. eurų dotaciją. Iki 2030 m. naujasis institutas suburs apie 120 matematikos tyrėjų, 250 doktorantų ir podoktorantų bei tarptautinius kviestinius mokslininkus. Tikslas – sustiprinti Prancūzijos pozicijas matematikos, dirbtinio intelekto ir kitų pažangiųjų technologijų srityse bei konkuruoti su pasaulyje pirmaujančiais mokslo centrais. 
Prancūzijos Vyriausybė projektą įvardija kaip strategiškai svarbų šalies technologiniam suverenitetui, pabrėždama glaudesnio universitetų, verslo ir valstybės bendradarbiavimo svarbą. Iniciatyva taip pat atspindi augantį privataus kapitalo vaidmenį finansuojant aukšto lygio mokslinius tyrimus ir inovacijas.
	Polytechnique : présentation en grande pompe de l’Institut Bernard-Arnault, aux Invalides et avec Sébastien Lecornu
	Prancūzija stiprina investicijas į fundamentinius mokslus ir dirbtinio intelekto tyrimus

	2026-07-19
	Prancūzijos ekologinės pertvarkos ministrė Monique Barbut pranešė, kad 2027 m. ekologijos sritis gaus vieną didžiausių biudžeto padidinimų – nusileis tik gynybos finansavimui. „Žaliasis fondas“ (Fonds vert), skirtas savivaldybėms finansuoti prisitaikymo prie klimato kaitos projektus, bus padidintas iki 1 mlrd. eurų, daugiausia dėmesio skiriant viešųjų pastatų pritaikymui prie klimato kaitos padarinių.
Ministrė taip pat pabrėžė, kad didžiausias nesutarimų objektas svarstant skubų žemės ūkio įstatymą išlieka siūlymas vėl leisti naudoti anksčiau uždraustą pesticidą acetamipridą. Ji aiškiai pareiškė nepritarianti šio pesticido grąžinimui į rinką, nors Vyriausybė siekia, kad įstatymas būtų priimtas po pasiekto kompromiso tarp parlamentarų.
	«L’écologie sera le budget le plus renforcé après celui des armées», annonce la ministre Monique Barbut – Libération
	Ekologijos sritis gaus vieną didžiausių finansavimų

	Lietuvos ekonominiam saugumui aktuali informacija 

	2026 07 09
	Dėl šalyje besitęsiančios karščio bangos Prancūzijos valstybinė energetikos bendrovė EDF laikinai stabdo dalies branduolinių reaktorių veiklą. Liepos 10 d. numatytas Bugey 3 ir Golfech 2 reaktorių sustabdymas, taip pat mažinama Saint-Alban 2 reaktoriaus gamybos galia. Šie apribojimai taikomi siekiant laikytis aplinkosauginių reikalavimų, ribojančių aušinimo vandens išleidimo į upes poveikį vandens ekosistemoms. 
Dažnėjančios karščio bangos vis labiau veikia elektros gamybos sąlygas. Iki 2040 m. EDF planuoja investuoti 8,7 mlrd. eurų į savo infrastruktūros pritaikymą klimato kaitos padariniams. Šie atvejai atspindi augantį klimato kaitos poveikį Prancūzijos energetikos sektoriui ir didėjančią būtinybę stiprinti elektros sistemos atsparumą ekstremalioms oro sąlygoms.
	Canicule : EDF va de nouveau arrêter des réacteurs nucléaires - Les Echos


	Dėl karščio bangos Prancūzijoje ribojama branduolinių elektrinių veikla


	2026-07-21
	Prancūzijos dirbtinio intelekto bendrovė Mistral AI pasirašė su Microsoft kelių milijardų JAV dolerių vertės sutartį, pagal kurią amerikiečių technologijų milžinė naudosis Mistral skaičiavimo infrastruktūra Europoje. Tiksli sandorio vertė neatskleidžiama, tačiau susitarimas sustiprins „Microsoft“ dirbtinio intelekto pajėgumus Europoje, o dalis Mistral AI modelių bus integruota į „Microsoft“ produktus.
Šis susitarimas taip pat padės Mistral plėsti savo duomenų centrų infrastruktūrą Europoje ir sustiprins bendrovės pozicijas pasaulinėje DI rinkoje. Sandoris vyksta augant diskusijoms dėl Europos skaitmeninio suvereniteto – abi bendrovės pabrėžia siekį užtikrinti pažangias dirbtinio intelekto technologijas, kartu išlaikant duomenų kontrolę Europoje.
	IA : l’entreprise française Mistral signe un accord de «plusieurs milliards de dollars» avec Microsoft – Libération
	Mistral AI plėtra

	Bendra ekonominė informacija

	2026 07 07
	2026 m. liepos 7 d. Prancūzijos ekonomikos ministras Roland Lescure ir biudžeto ministras David Amiel paskelbė, kad dėl prastėjančių ekonominių perspektyvų ir didėjančių išlaidų 2026 m. valdžios sektoriaus deficito sumažinimo iki 5 proc. BVP tikslą pasiekti bus sudėtinga. Vyriausybė kartu sumažino 2026 m. BVP augimo prognozę nuo 0,9 proc. iki 0,7 proc. (balandį ji dar siekė 1 proc.).
Vyriausybė paskelbė apie papildomą 3 mlrd. eurų išlaidų mažinimo paketą: 2 mlrd. eurų numatoma sutaupyti mažinant ministerijų ir valstybės institucijų asignavimus, dar 1 mlrd. eurų – socialinės apsaugos sistemoje. Tačiau konkrečios taupymo priemonės kol kas nepateiktos.
Prancūzija gali susidurti su didesniu Europos Komisijos ir finansų rinkų spaudimu dėl viešųjų finansų tvarumo. Valstybės skola 2026 m. I ketvirtį pasiekė 3,561 trln. eurų, arba 117,5 proc. BVP. Vien valstybės skolos aptarnavimo išlaidos šiais metais turėtų siekti apie 77 mlrd. eurų. 
	Budget : le gouvernement annonce de nouvelles coupes mais admet que la cible des 5 % de déficit sera « difficile à atteindre » - Les Echos

	Vyriausybė pripažįsta, kad pasiekti 5 proc. biudžeto deficito tikslą 2026 m. bus sudėtinga


	2026 07 09
	2026 m. vasario pabaigoje ligoninių įsiskolinimai valstybei ir socialinio draudimo institucijoms viršijo 2 mlrd. eurų. Dėl apyvartinių lėšų trūkumo dalis gydymo įstaigų vėluoja mokėti ne tik tiekėjams, bet ir mokesčius bei socialinio draudimo įmokas. Bendras viešųjų ligoninių deficitas 2025 m. sudarė 2,7 mlrd. eurų (2024 m. – 2,9 mlrd. eurų), kai  tuo tarpu bendras Prancūzijos socialinio draudimo sistemos deficitas 2025 m. pabaigoje siekė beveik 22 mlrd. eurų. Tačiau kol kas reikšmingų struktūrinių pokyčių neįgyvendinta.
	Plus de 2 milliards de dettes : quand les hôpitaux ne parviennent plus à payer leurs charges - Les Echos

	Didėjantys viešųjų ligoninių įsiskolinimai kelia iššūkių Prancūzijos sveikatos sistemai

	2026 07 10
	Prezidentas Emmanuelis Macronas pavedė ekonomistams ir socialinės apsaugos ekspertams iki 2026 m. pabaigos parengti galimus socialinės apsaugos sistemos finansavimo pertvarkos scenarijus. Reformos tikslas - užtikrinti ilgalaikį socialinės apsaugos sistemos finansavimą, kartu nemažinant gyventojų perkamosios galios ir nepakenkiant šalies ekonomikos konkurencingumui. Tikimasi, kad socialinės apsaugos finansavimo klausimas taps viena svarbiausių socialinės ir ekonominės politikos temų artėjant 2027 m. Prancūzijos prezidento rinkimams.
	Financement du modèle social : l'Elysée donne six mois à quatre experts pour résoudre une équation « existentielle » - Les Echos

	Prancūzija rengiasi pertvarkyti socialinės apsaugos finansavimo sistemą, siekdama užtikrinti jos tvarumą

	2026 07 13
	Prancūzijoje nuosekliai mažėja rūkančiųjų skaičius, ypač jaunimo tarpe. Per pirmąjį 2026 m. pusmetį parduota 550 mln. cigarečių pakelių, t.y. 40 mln. mažiau nei prieš metus, o lyginant su 2018 m., vartojimas sumažėjo beveik perpus. Šią tendenciją lėmė prevencinės priemonės, griežtesni rūkymo ribojimai, elektroninių cigarečių plėtra ir smarkiai išaugusios cigarečių kainos (pakelio kaina nuo 2018 m. metus išaugo nuo 7,5 iki 13,5 euro).
Nors iš pradžių didėjusios kainos didino valstybės pajamas iš tabako mokesčių, vėliau dėl spartaus vartojimo mažėjimo jos pradėjo mažėti. Prognozuojama, kad 2026 m. tabako mokesčių pajamos nukris žemiau 12 mlrd. eurų ir kasmet mažės maždaug 700 mln. eurų. Kadangi apie 98 proc. šių pajamų skiriama Prancūzijos sveikatos draudimo sistemai, mažėjantis rūkymas trumpuoju laikotarpiu didina jos finansavimo iššūkius. Ilgalaikėje perspektyvoje mažesnis tabako vartojimas turėtų sumažinti ir su rūkymu susijusias sveikatos priežiūros bei ekonomines sąnaudas. Prancūzijos narkotikų ir priklausomybių stebėsenos centro (OFDT) vertinimu, tabako vartojimo socialinė kaina šalyje viršija 150 mlrd. eurų.
	Tabac : les ventes chutent, les recettes fiscales avec - Les Echos

	Prancūzijoje mažėjantis rūkymas mažina tabako pardavimus bei valstybės pajamas, tačiau ilgainiui gali sumažinti ir socialines išlaidas

	2026 07 15
	Liepos 15 d. ekonomikos ministras Roland Lescure, vadovaudamasis Banque de France rekomendacija, paskelbė, kad nuo 2026 m. rugpjūčio 1 d. populiariausios Prancūzijoje valstybės reguliuojamos taupomosios sąskaitos „Livret A“ palūkanų norma bus padidinta nuo 1,5 proc. iki 1,7 proc., o mažas pajamas gaunantiems namų ūkiams skirtos taupomosios sąskaitos LEP (Livret d’épargne populaire) palūkanų norma išliks 2,5 proc.
2026 m. gegužės pabaigoje Prancūzijoje buvo apie 58 mln. „Livret A“ sąskaitų, kuriose sukaupta 444,6 mlrd. eurų santaupų. „Livret A“ yra ne tik populiariausia gyventojų taupymo priemonė, bet ir svarbus viešųjų investicijų finansavimo šaltinis – didelė dalis šiose sąskaitose laikomų lėšų per valstybės finansų instituciją „Caisse des Dépôts“ nukreipiama socialinio būsto, miestų plėtros ir kitų viešojo intereso projektų finansavimui. Prancūzijos nacionalinio statistikos ir ekonominių tyrimų instituto (INSEE) duomenimis, metinė infliacija gegužę siekė 2,4 proc., daugiausia dėl energijos kainų augimo, siejamo su konfliktu Artimuosiuose Rytuose.
	Le taux du Livret A relevé à 1,7 %, celui du LEP maintenu à 2,5 %, annonce Roland Lescure

	Dėl išaugusios infliacijos ir geopolitinio neapibrėžtumo Prancūzija koreguoja reguliuojamų taupomųjų sąskaitų palūkanų normas


	2026 07 15
	Vyriausybės užsakymu, ekonomistų parengtoje ataskaitoje teigiama, kad siekiant sustabdyti tolesnį valstybės skolos augimą ir išvengti viešųjų finansų krizės, iki 2032 m. Prancūzijai reikės rasti papildomus 125 mlrd. eurų. Tai galėtų būti pasiekta mažinant valstybės išlaidas, didinant biudžeto pajamas arba derinant abi priemones.
Nesant papildomų priemonių, viešojo sektoriaus deficitas 2027 m. galėtų siekti 5,9 proc. BVP, o 2030 m. priartėti prie 7 proc. BVP. Didžiausią spaudimą viešiesiems finansams kelia sparčiai augančios valstybės skolos aptarnavimo išlaidos, kurios nuo 78 mlrd. eurų šiemet gali išaugti iki beveik 125 mlrd. eurų 2030 m. Prie išlaidų augimo taip pat prisideda didėjančios gynybos, sveikatos apsaugos, pensijų bei įnašo į ES biudžetą išlaidos. Ekspertų vertinimu, lemiamu išbandymu taps 2027 m. biudžetas, nes vien tik siekiant išlaikyti deficitą ties 5 proc. BVP riba reikės papildomų maždaug 20 mlrd. eurų pajamų arba išlaidų mažinimo priemonių.
	Budget : un effort de 125 milliards d'euros à fournir pour stabiliser la dette d'ici à la fin du prochain quinquennat - Les Echos

	Ekspertai įspėja: siekiant sustabdyti valstybės skolos augimą, Prancūzijai iki 2032 m. gali prireikti papildomų 125 mlrd. eurų

	2026 07 16
	Prancūzijos vyriausybė planuoja 2027 m. smarkiai apriboti viešųjų išlaidų augimą, nes vis didesnę valstybės biudžeto dalį sudaro gynybos išlaidos ir augančios skolos aptarnavimo sąnaudos. Finansų ministerijos paskelbtose išlaidų ribose numatyta, kad valstybės ir vyriausybinių institucijų išlaidos 2027 m. sieks apie 708,4 mlrd. eurų, o dauguma ministerijų turės išlaikyti mažesnį išlaidų augimą nei infliacija. Vyriausybė siekia kontroliuoti biudžeto deficitą, kuris 2025 m. sudarė 5,1 proc. BVP, o valstybės skola siekė apie 115,9 proc. BVP. Finansų ministras pabrėžė, kad be taupymo priemonių deficitas 2027 m. gali tapti nekontroliuojamas.
Didžiausias išlaidų augimas numatomas gynybos srityje – jai papildomai skiriama 6,4 mlrd. eurų, atsižvelgiant į Prancūzijos karinę programą ir saugumo situaciją Europoje. Tuo metu skolos palūkanų mokėjimai turėtų išaugti nuo 64,8 mlrd. eurų 2026 m. iki 74,2 mlrd. eurų 2027 m. Kai kurioms sritims, tokioms kaip aplinkosauga, švietimas, saugumas ir teisingumas, numatomas nedidelis finansavimo padidėjimas, tačiau užimtumo programoms planuojamas 2,8 mlrd. eurų mažinimas, taip pat mažės vystomojo bendradarbiavimo išlaidos. Vyriausybė taip pat sieks, kad prie taupymo prisidėtų vietos valdžios institucijos. Didžiausias iššūkis išlieka socialinės apsaugos sistema – jos išlaidos 2027 m. turėtų padidėti iki 838,3 mlrd. eurų, daugiausia dėl augančių sveikatos apsaugos ir pensijų kaštų. Ši biudžeto politika gali tapti svarbiu politinių ginčų klausimu prieš 2027 m. prezidento rinkimus.
	France flags 2027 budget squeeze as defence and debt costs surge – Reuters 

	Prancūzija siekia mažinti biudžeto deficitą ribodama viešąsias išlaidas ir kartu didindama finansavimą gynybai

	2026 07 04
	2026 m. liepos 2–4 d. vykęs Ekso ekonomikos forumas (Rencontres économiques d’Aix-en-Provence), laikomas vienu svarbiausių ekonomikos ir viešosios politikos renginių Prancūzijoje, šiemet vyko artėjančių 2027 m. Prezidento rinkimų kontekste.
Forumo pagrindine tema tapo blogėjanti Prancūzijos viešųjų finansų padėtis ir būtinybė imtis fiskalinės konsolidacijos priemonių. Diskusijose pabrėžta, kad 2026 m. I ketvirtį šalies valstybės skola pasiekė 3,561 trln. eurų, arba 117,5 proc. BVP, o vien palūkanų išlaidos šiemet turėtų sudaryti apie 77 mlrd. eurų. Ekonomikos ir finansų ministerijos vertinimu, siekiant stabilizuoti skolos lygį gali prireikti daugiau kaip 120 mlrd. eurų fiskalinių sutaupymų.
Forumas taip pat tapo neformalia platforma potencialiems kandidatams į Prezidentus pristatyti savo požiūrį į svarbiausius ekonomikos ir geopolitikos klausimus. Daug dėmesio skirta ir Europos konkurencingumo, technologinio suvereniteto, dirbtinio intelekto, gynybos ir geopolitinių pokyčių temoms. Akcentuota, kad auganti įtampa tarptautinėje arenoje ir stiprėjanti JAV bei Kinijos konkurencija verčia Europą ieškoti naujų būdų stiprinti savo ekonominį ir technologinį savarankiškumą.
	A Aix-en-Provence, des rencontres économiques dans l'ombre de la présidentielle - Les Echos


	Metiniame Ekonomikos forume – dėmesys Prancūzijos viešųjų finansų būklei ir artėjantiems Prezidento rinkimams


	2026-07-28
	2026 m. antrąjį ketvirtį Prancūzijoje bedarbių skaičius vėl išaugo. „France Travail“ A kategorijoje (asmenys, visiškai nedirbantys) registruotų darbo ieškančių žmonių skaičius padidėjo 0,8 % ir pasiekė 3,323 mln., nors pirmąjį ketvirtį buvo sumažėjęs 1,2 %. Įvertinus ir dalį dirbančius, bet daugiau darbo ieškančius asmenis (B ir C kategorijos), registruotų bedarbių skaičius išaugo iki 5,801 mln..
Vis dėlto dalį šio augimo lėmė administraciniai pokyčiai – automatinis RSA socialinės paramos gavėjų registravimas bei pakeistos bedarbių registracijos taisyklės. Atmetus šių reformų poveikį, A kategorijos bedarbių skaičius iš tikrųjų būtų sumažėjęs 0,2 %. Ryškiausias nedarbo augimas fiksuojamas tarp jaunimo – per metus jų skaičius padidėjo beveik 6 %, o vis daugiau žmonių nukreipiama į socialinės pagalbos programas.
	Le nombre de demandeurs d’emploi repart à la hausse au deuxième trimestre – Libération
	Augantis bedarbių skaičius

